Pervoural'sk

**Pervoural'sk** () om Venäman lidn Sverdlovskan agjan suvipäivlaskmas. Se om agjan nellänz' lidn eläjiden lugun mödhe, Pervoural'sk-ümbrikon (edel 2025. vot — lidnümbrikon) administrativine keskuz da pala.

## Istorii
Eländpunktan aluz om pandud vl 1732 kuti *Vasil'jevsko-Šaitanskii*-žilo () ühtennimiženno raudtegimenno, tegim radoi sijaližel kivendol. Vl 1920 pästaškanzihe Uralan ezmäižid raudtorvid, udesnimitihe žilod nügüdläižikš sen-žo voden sügüz'kul. Anttihe Pervoural'sk-žilole lidnan statusad vn 1933 20. päiväl kezakud. Vspäi 1963 Pervoural'sk alištub agjan tobmudele oikti.

Pervoural'sk šingotase sauvondmaterialiden järedoil tegimil (torved, leskusenvastaižed tegesed) i sömtegimištol (leibkombinat, maidtegim), mugažo pästtas hroman ühtnendoid i ühthekeitandan mašiništod, tegesid poliuretanaspäi i kaivuzmašiništod kivivalamižel.

## Geografijan andmused

Lidn sijadase ümbrikon suvipäivnouzmas, Keskmäižen Uralan päivlaskmaižil pautkil, 283 m ü.m.t. keskmäižel korktusel. Se seižub Sur' Šaitank-jogen randoil (, 17 km pitte), jogi sädab vezivaradint-«uitod» i lankteb Čusovai-jogehe oiktalpäi (Kamanjogen hurapol'ne bassein).

Matkad Jekaterinburgan röunhasai om koumekümne kilometrad päivnouzmha orhal, 34 km avtotedme vai raudtedme; keskuzpalhasai — 43 km orhal vai 47 km avtotedme. Lähembaine lidn om Revd ani suvhe.

## Eläjad
Vn 2010 Venäman rahvahanlugemižen mödhe lidnan eläjiden lugu oli 124 528 ristitud, lidnümbrikon viž kudendest, vn 2021 — 114 450 ristitud. Kaik 124 447 eläjad oli lidnas vl 2017. Kaikiš suremb lidnan ristitišt oli 144 tuhad eläjid vll 1991−1993.

Rahvahad (ozutadud rahvahudenke vl 2010): venälaižed — 88,1 %, totarlaižed — 6,6 %, baškiralaižed — 1,7 %, toižed rahvahad — 3,6 %.

Ortodoksižen hristanuskondan viž jumalanpertid oma saudud lidnas, mugažo Jumalannägundan päjumalanpert' om sauvomas vspäi 2015. Islaman «Sabr»-pämečet' om avaitud vl 2004.

## Openduz
Lapsiden opendusen aluzkundad oma kahesa päivkodid (nomer 3 (päivkodid-filialad 21, 29, 32..34, 50), nomer 5 (päivkodid-filialad 10 i 36), nomer 9 (filialad 1, 8, 11, 13, 14, 28), nomer 12 (filialad 18, 44, 45, 48, 59, 63, 65,77), nomer 26 (filialad 27, 54, 64, 69), nomer 37 (filialad 16, 49, 55, 84), nomer 39 (filialad 15, 20, 20, 25, 43, 95), nomer 70 (filialad 38, 41, 42, 46, 47, 57, 60)), augotižškol-päivkodi nomer 14, nell'toštkümne keskškolad (nomer 1..7, 9..12, 15, 20, 28), licei nomer 21 (kaks' adresad), škol nomer 32, lapsiden da norišton šingotesen keskuz, ližaopendusen keskuz, kaks' sportškolad (muite i *Jevrazija* «Evrazii»).

Pervoural'skan politehnikum i metallurgine kolledž oma lidnan professionaližen opendusen aluzkundoikš.

## Galerei

Стела Европа-Азия - panoramio.jpg|Kolonn Pervoural'skan lidnümbrikos Evropan i Azijan röunal (2012)
Pervouralsk, Sverdlovsk Oblast, Russia - panoramio (28).jpg|Lidnan läžundkodin korpusad, vn 2002 nägu
Pntz vert view.jpg|Pervoural'skan Novotrubnii-tegim vl 2006 (torved)
ПТЭЦ.jpg|Pervoural'skan LEK vl 2017
Pervouralsk, Sverdlovsk Oblast, Russia - panoramio (24).jpg|Pervoural'skan metallurgine tehnikum (2002, huralpäi)
ICC view.jpg|Innovacine kul'turkeskuz (2019, om saudud vl 2016)
Pervouralsk, Sverdlovsk Oblast, Russia - panoramio (2).jpg|«Start»-jäpert'kulu (2002)
Pervouralsk, Sverdlovsk Oblast, Russia - panoramio (1).jpg|Ujundbassein Vezisportansuguiden pert'kulus (2002)
АГНКС - panoramio.jpg|Avtoiden gaztäutmižen kompressorstancii vl 2014
Pervouralsk railway station.JPG|*Pervoural'sk*-päraudtestancii vl 2006
W W Revda Pervouralsk.png|Pervoural'sk (ülähän) i Revd (alahan) Man kaimdajaspäi edel 2006. vot


## Homaičendad


## Irdkosketused
* Municipaližen Pervoural'sk-ümbrikon Duman oficialine sait (''prvduma.ru''). 
* Municipaližen Pervoural'sk-ümbrikon Administracijan oficialine sait (''prvadm.ru'').